**LA HANUL MAGDALENEI BOLLO**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LA HANUL MAGDALENEI BOLLO

La hanul Magdalenei Bollo

Se strâng poeţii să se-mbete,

Cu vise până ieri secrete

Şi vinul dulce-al lui Apollo.

În ochi le freamătă dorinţa

Iar cănile se sparg ciocnite

În cinstea unor noi iubite

Ce nu-şi ştiu încă biruinţa.

Căci biruiţi sunt toţi poeţii

De vinul roş şi de iubire,

Şi-şi dau cu praf de nemurire

Ca să-i admire târgoveţii.

În sala mare dau năvală

Trohei şi iambi dezlănţuiţi,

Nescrişi şi încă necitiţi

În nici o cârciumă rivală.

“Iubita mea e preafrumoasă,

Izvor curat de curcubeie,

Statuie albă şi femeie

Cu voce blândă, mângâioasă.’’

Iar Magdalena Bollo, blonda

Şi preafrumoasa lor hangiţă,

E socotită o zeiţă

Ce lor le patronează fronda.

Şi, uneori, stapana-i ceartă.

La gânduri însă nu dă glas.

Aici e singurul Parnas

Unde greşelile se iartă.

‘’Voi, prunci frumoşi ai nebuniei

Numită dragoste carnală,

Dorind femeia ideală

Şi muza sfanta-a poeziei,

Vă irosiţi în nesfârşite

Beţii cu vinul fermecat

Al vieţii voastre de bărbat,

Uitând că nu aveţi iubite

Decât pocalele cu vin,

Şi mâzgăliţi în van hârtia,

Topindu-vă în veşnicia

Ce vă e dată ca destin.

Să ştiţi copii frumoşi şi beţi,

Că nu scriind cuvinte goale,

Veţi umple temple cu vestale

Din mintea voastră de poeţi.

Iubirea e un zbor maiastru,

În constelaţii depărtate,

Cu dorul de eternitate,

Tot mai albastru, mai albastru...

Când veţi pluti purtaţi de vise

Spre lumi cu lacuri argintii,

Atunci să scrieţi poezii

Şi-atunci de-abia vă sunt permise

Beţii. Dar nu cu vin trezit

Ci cu aroma gurii dulci

Ce o visezi dacă te culci

Şi o doreşti necontenit.

Atunci să puneţi în trohei

Tot ce aveţi în voi mai sfânt

Şi cu genunchiul la pământ,

Să va-nchinati unei femei.’’

Ce gânduri pline de-nţelesuri!

Hangiţa noastră nu-i oricine!

Se vede, cred, destul de bine.

Şi ea probabil scrie versuri.

La hanul Magdalenei Bollo...